પહેલાં કોઈ પણ ડ્રેસ કે બ્લાઉઝમાં હેવી લુક આપવા માટે સિલ્વર, ગોલ્ડન કે કૉપર બૉર્ડરનો ઉપયોગ કરવામાં આવતો અથવા હૅન્ડવર્ક કે મશીનવર્ક કરવામાં આવતું. ડ્રેસમાં બૉર્ડર મૂકવી કે વર્ક કરાવવું ક્યારેક અઘરું પડી જાય છે. આ બધાં જ કામ જો આસાન કરવાં હોય તો શિમર ફૅબ્રિકનો ઉપયોગ કરવો. શિમર ફૅબ્રિક એટલે જેમાં ગોલ્ડ, સિલ્વર અને કૉપરની ઝાંય પડતી હોય. પહેલાં શિમર ફૅબ્રિકમાં માત્ર ગોલ્ડ કલર જ આવતો; પરંતુ હવે ગોલ્ડ, સિલ્વર અને કૉપરમાં પણ મળે છે. શિમર ફૅબ્રિક મલ્ટિપર્પઝ ફૅબ્રિક છે. એમાંથી ઘણી વસ્તુ બનાવી શકાય જેમ કે બ્લાઉઝ, સાડી અથવા સાડીમાં બૉર્ડર, ચૂડીદાર, ઘાઘરા અથવા ઘાઘરા માટે લાઇનિંગ અને કિડ્સ વેઅર. શિમર ફૅબ્રિક માત્ર કપડાં પૂરતું જ સીમિત નથી. એમાંથી ઘણી ડેકોરેટિવ વસ્તુ બનાવી શકાય જેમ કે બૅગ, બટવા, તોરણ, એન્વેલપ અને મોબાઇલ કવર.